
Parlamentul  României

Camera  Deputaţilor

Comisia pentru industrii si servicii







                              Bucureşti, 10.10.2001








                    Nr.23/264/2001

BIROUL PERMANENT

AL CAMEREI DEPUTAŢILOR

DOMNULUI PREŞEDINTE 

VALER DORNEANU

· 

Vă înaintăm, alăturat, Raportul asupra proiectului de Lege privind aprobarea Ordonanţei Guvernului nr.70/2001 pentru ratificarea Actelor adoptate de Congresul Uniunii Poştale Universale de la Beijing (1999).

· 

La întocmirea raportului, comisia a avut în vedere:

· avizul Comisiei pentru buget, finanţe şi bănci;

· avizul Comisiei juridice, de disciplină şi imunităţi;

· avizul Consiliului Legislativ.

În raport de obiectul şi conţinutul său, proiectul de lege face parte din categoria legilor ordinare.



PREŞEDINTE,                                           SECRETAR,

                      István Antal                                              Aurelia Vasile          

Nr.23/264/2001

RAPORT

asupra proiectului de Lege privind aprobarea Ordonanţei Guvernului nr.70/2001 pentru ratificarea Actelor adoptate de Congresul Uniunii Poştale Universale de la Beijing (1999)



În conformitate cu prevederile art.89 din Regulamentul Camerei Deputaţilor, Comisia pentru industrii şi servicii a fost sesizată spre dezbatere în fond cu proiectul de Lege privind aprobarea Ordonanţei Guvernului nr.70/2001 pentru ratificarea Actelor adoptate de Congresul Uniunii Poştale Universale de la Beijing (1999), trimis cu adresa nr.541 din 27 septembrie 2001.



Proiectul de lege a fost adoptat de Senat în şedinţa din 20 septembrie 2001 în forma prezentată de iniţiator.

· Proiectul de lege este însoţit de avizele favorabile primite de la:

· Comisia pentru buget, finanţe şi bănci;

· Comisia juridică, de disciplină şi imunităţi;

· Consiliul Legislativ.

Ca instituţie specializată a Organizaţiei Naţiunilor Unite, Uniunea Poştală Universală (UPU) îşi desfăşoară activitatea sub conducerea organului său suprem, Congresul, care se întruneşte şi decide asupra reglementărilor poştei internaţionale, o dată la cinci ani.

România este unul dintre membrii fondatori ai Uniunii Poştale Universale (UPU) încă de la înfiinţare din anul 1874.

Actul fundamental al Uniunii este Constituţia care a fost modificată succesiv prin Protocoalele adiţionale de la Tokyo (1969), Hamburg (1984), Washington (1989), Seul (1994) şi Beijing (1999).

În conformitate cu prevederile art.26 din Constituţie "instrumentele de ratificare a Constituţiei, a Protocoalelor adiţionale ale acesteia şi eventual de aprobare a celorlalte Acte ale Uniunii sunt depuse în cel mai scurt timp la Directorul general al Biroului Internaţional (al Uniunii), care notifică aceste depuneri Guvernelor Ţărilor membre".

În acest context legislativ, cu ocazia participării la lucrările Congresului UPU de la Beijing 1999, delegaţia României, în baza deplinelor puteri acordate de Guvernul României a semnat Actele adoptate de Congres, conform art.26 din Constituţia UPU, sub rezervarea ratificării şi aprobării lor ulterioare de către autorităţile legislative naţionale.

Modificarea adusă Constituţiei Uniunii Poştaşe prin al VI Protocol adiţional de la Beijing constă în:

1. menţionarea separată a Regulamentului poştei de scrisori şi al celui privind coletele poştale, ca urmare a structurării separate a reglementărilor operaţionale privind cele două categorii poştale.

2. reglementarea conform căreia propunerile de modificare a Regulamentelor sunt supuse direct Consiliului de Exploatare Poştală după ce în prealabil au fost transmise de către Biroul Internaţional al UPU tuturor administraţiilor poştale.

La ultimul Congres desfăşurat la Beijing, conform art.31 din Constituţia UPU s-au reînoit Actele organizaţiei respective şi anume:

1. Regulamentul General al Uniunii Poştale Universale (s-au adus completări privind atribuţiile Consiliului de Administraţie (CA), ale Consiliului de Exploatare Poştală, (CEP) şi ale Biroului Internaţional al UPU)

2. Regulamentul interior al Congreselor

(modificări de natură redacţională)

3. Convenţia Poştală Universală şi Protocolul final conţinând:

- Aranjamentul privind serviciile de plată ale poştei;

- Regulamentul poştei de scrisori şi protocolul său final;

- Regulamentul privind coletele poştale şi protocolul său final;

- Regulamentul Aranjamentului privind serviciile de Platt ale poştei.

De menţionat este faptul că începând cu 01.01.2001 data intrării în vigoare a Actelor adoptate în 1999 de către Congresul UPU de la Beijing sunt abrogate toate Aranjamentele adoptate de Congresul UPU din 1994 de la Seul (ratificate de România prin Legea nr.182/1997).

În conformitate cu prevederile art.60 din Regulamentul Camerei Deputaţilor, Comisia pentru industrii şi servicii a examinat proiectul de lege în şedinţa din 09.10.2001.

Ca urmare a punctelor de vedere exprimate de către membrii comisiei şi de către reprezentantul Guvernului cu privire la obiectul ordonanţei, s-a hotărât cu unanimitate de voturi, avizarea favorabilă a proiectului de lege şi trimiterea lui spre dezbatere şi adoptare în plenul Camerei Deputaţilor în forma adoptată de Senat.


În raport de obiectul şi conţinutul său, proiectul de lege face parte din categoria legilor ordinare.


PREŞEDINTE,                                           SECRETAR,

                      István Antal                                              Aurelia Vasile

Expert,

Viorela Gondoş

